ΕΚΔΟΣΕΙΣ ΚΡΙΤΙΚΗ
Εκδοτικό πρόγραμμα

Πρόσφατες & προσεχείς κυκλοφορίες
Σεπτέμβριος-Δεκέμβριος 2026


ΛΟΓΟΤΕΧΝΙΑ


· Stefan Zweig

Άνοιξη στο Πράτερ

Μετάφραση: Απόστολος Στραγαλινός

Μετά Το αστέρι πάνω από το δάσος (2024), οι Εκδόσεις Κριτική επανέρχονται με μια δεύτερη συλλογή αμετάφραστων κειμένων του σπουδαίου Αυστριακού συγγραφέα. Στο νέο βιβλίο συμπεριλαμβάνονται τρεις ιστορίες από την πρώτη περίοδο του Τσβάιχ («Άνοιξη στο Πράτερ», «Ο έρωτας της Έρικα Έβαλντ», «Οστρακιά»), καθώς και το ημιτελές αριστούργημα «Βόντρακ», το οποίο ανακαλύφθηκε και κυκλοφόρησε μόλις το 1990.
Στην «Άνοιξη στο Πράτερ», που έχει δώσει και τον τίτλο στη συλλογή, μια νεαρή γυναίκα, η οποία απαρνήθηκε την ταπεινή καταγωγή της για τη λάμψη της βιεννέζικης ελίτ, βρίσκεται ξαφνικά αντιμέτωπη με το παρελθόν της.
Το κείμενο «Ο έρωτας της Έρικα Έβαλντ» είναι μια διεισδυτική σπουδή πάνω στη συναισθηματική ωρίμανση και την πάλη ανάμεσα στην πλατωνική αγάπη και τη σωματική επιθυμία.
Στην «Οστρακιά», πρωταγωνιστής είναι ο πρωτοετής φοιτητής Ιατρικής Μπέργκερ, με φόντο την πολύβουη και γοητευτική Βιέννη, όπου η αναζήτηση της κοινωνικής αναγνώρισης οδηγεί σε μια τραγική κορύφωση.
Το «Βόντρακ» είναι ένα συγκλονιστικό αντιπολεμικό έργο που εστιάζει στη θυσία μιας περιθωριοποιημένης μητέρας απέναντι στη μοίρα, τη γραφειοκρατία και την αναλγησία του πολέμου.


· Enrico Terrinoni

Η ζωή του άλλου: Italo Svevo – James Joyce: μια φιλία ανάμεσα σε ιδιοφυΐες

Μετάφραση: Παναγιώτης Τσιαμούρας

Ο τίτλος Η ζωή του άλλου μόνο συμβολικός δεν είναι. Το βιβλίο αναδεικνύει την άγνωστη βαθιά φιλία ανάμεσα σε δύο διάσημους και μεγαλοφυείς ανθρώπους του 20ού αιώνα, του Τζέιμς Τζόις και του Ίταλο Σβέβο. Ο Τζόις ήταν ένας νεαρός, επαναστατικός καλλιτέχνης που έφτασε στην Ιταλία κυρίως από την αγάπη του για την ιταλική γλώσσα και τον ιταλικό πολιτισμό, αλλά και για να ξεφύγει από μια Ιρλανδία που βρισκόταν υπό τον διπλό ζυγό της Βρετανικής Αυτοκρατορίας και της Ρωμαιοκαθολικής Εκκλησίας. Ο Σβέβο ήταν ένας μεσήλικας εβραϊκής καταγωγής, ο οποίος, αφού εργάστηκε επί πολλά χρόνια σε τράπεζα, έγινε υπάλληλος σε εταιρεία χρωμάτων για υποβρύχια, ιδιοκτησία της οικογένειας της συζύγου του. Η σχέση μεταξύ των δύο ανδρών δεν αποτελούσε απλώς μια λογοτεχνική συγγένεια, αλλά σύμπλευση της ζωής και του έργου τους, καθώς θαύμαζαν και στήριζαν πρακτικά ο ένας τον άλλον: Ο Σβέβο βοηθούσε συχνά τον Τζόις, ο οποίος βρισκόταν πάντοτε σε οικονομική στενότητα, και ο Τζόις ανταπέδιδε τη γενναιοδωρία του βοηθώντας τον Σβέβο να αναδειχθεί σε διεθνώς αναγνωρισμένη λογοτεχνική μορφή. 


· Γιάννης Σκαραγκάς

Αγριόχορτο

«Δεν είναι οι ευχές για όλους. Άλλοι τις ξεστομίζουν σαν να είναι αηδόνια κι άλλοι σαν μετανάστες. Κάποιους τούς ομορφαίνουν οι ευχές κι άλλους τούς ξενιτεύουν».

Θεσσαλονίκη, προχωρημένη δεκαετία του ’60. Μια πόλη που εκσυγχρονίζεται, καταναλώνει και διασκεδάζει κάτω από το βάρος των αναταραχών του πρόσφατου παρελθόντος. Το Αγριόχορτο είναι η ιστορία ενός πολλά υποσχόμενου κοριτσιού σε μια κοινωνία στην οποία επιμένουν η φτώχεια, οι ανισότητες και η πολιτική αστάθεια. Η Χαρά γεννήθηκε το 1951, τη μέρα που ανακάλυψαν έναν από τους δορυφόρους του Δία. Η τύχη της, όμως, αλλάζει όταν ερωτεύεται ένα αγόρι που κάνει πιάτσα.
Το νέο κείμενο του Γιάννη Σκαραγκά έρχεται σαν άτυπη συνέχεια των βιβλίων του «Η κυρά της Ρω» (2017) και «Μελίνα» (2023) και αποτελεί μια τρυφερή και σπαρταριστή αλληγορία για όσους καταφέρνουν να ανθίζουν εκεί που δεν τους σπέρνουν· μια ατμοσφαιρική εμπειρία για τη ζωή που μας αποκαρδιώνει και την αξιοπρέπεια να πατάς στα πόδια σου και να ονειρεύεσαι.


ΔΙΟΙΚΗΣΗ ΕΠΙΧΕΙΡΗΣΕΩΝ


· R. Dan Reid, Nada R. Sanders

Διοίκηση επιχειρησιακών λειτουργιών – 3η έκδοση 

Πρόλογος: Δημήτρης Δρόσος

Επιμέλεια: Πρόδρομος Χατζόγλου, Δημήτρης Δρόσος, Δημήτρης Γαβαλάς, Κωνσταντίνος Πετρίδης, Ιουλία Πουλάκη

Μετάφραση: Παρασκευή Παπαδοπούλου

Στο βιβλίο παρουσιάζονται οι βασικές έννοιες και τεχνικές της διοίκησης λειτουργιών, όπως η διοίκηση εφοδιαστικής αλυσίδας, τα συστήματα διαχείρισης επιχειρησιακών πόρων, η διοίκηση πληροφοριακών συστημάτων, η οργανωσιακή κουλτούρα, οι στρατηγικές και τακτικές αποφάσεις. Προκειμένου η 3η έκδοση του συγγράμματος να συμβαδίζει με τις τελευταίες εξελίξεις στο πεδίο, πολλά παραδείγματα εταιρειών έχουν επικαιροποιηθεί, καθώς και όλοι οι πίνακες και τα στατιστικά στοιχεία. Οι τελευταίες εξελίξεις στην Τεχνητή Νοημοσύνη και την αναλυτική έχουν ενσωματωθεί σε συγκεκριμένα κεφάλαια του βιβλίου, ενώ κάθε κεφάλαιο ολοκληρώνεται με ένα νέο πλαίσιο με τίτλο «Οι επιπτώσεις της πανδημίας», όπου γίνεται αναφορά στο πώς εξελίχθηκε το θέμα κάθε κεφαλαίου κατά τη διάρκεια της πανδημίας Covid-19 και πώς εξελίσσεται στο περιβάλλον μετά την πανδημία.


· Heidi M. Neck, Christopher P. Neck, Emma L. Murray

Επιχειρηματικότητα: Νοοτροπία και πρακτική – 2η έκδοση

Επιμέλεια: Γεώργιος Σταμπουλής, Έφη Τσίτσκαρη, Ειρήνη Αϊβαζίδου, Γιώργος Γκωλέτσης, Συμεών Παπαδόπουλος

Μετάφραση: Έλενα Τσουκαλά

Βασικό εγχειρίδιο για φοιτητές προπτυχιακού και μεταπτυχιακού επιπέδου οι οποίοι θα σκεφτούν και θα δράσουν, δημιουργώντας ευκαιρίες και αναλαμβάνοντας πρωτοβουλίες σε άγνωστα περιβάλλοντα. Στη νέα έκδοση έχουν γίνει αρκετές βελτιώσεις και επικαιροποιήσεις. Περιλαμβάνεται ένα καινούργιο κεφάλαιο για την ανάπτυξη των πελατών και έχουν ενημερωθεί όλες οι μελέτες περίπτωσης. Έχουν προστεθεί νέες ενότητες «Επιχειρηματικότητα και ηθική», «Έρευνα στην εργασία» και «Αλλαγή νοοτροπίας», καθώς και νέα προφίλ για την ενότητα «Επιχειρηματικότητα στην πράξη». Επιπλέον, έχουν περιληφθεί έρευνες και πορίσματα των πιο πρόσφατων μελετών, καθώς και καινούργια παραδείγματα. Τέλος, έχει δοθεί ιδιαίτερη έμφαση στην ποικιλομορφία, την ισότητα και τη συμπερίληψη στην επιχειρηματικότητα, ιδίως στις συζητήσεις για τις προκαταλήψεις και τους παράγοντες που εμποδίζουν τη μετάβαση από την ιδέα στην ευκαιρία.


· Scott D. Stewart, Christopher D. Piros, Jeffrey C. Heisler

Διαχείριση χαρτοφυλακίου – Θεωρία και εφαρμογή

Επιμέλεια: Γεώργιος Α. Πάνος, Χρήστος Φλώρος, Θωμάς Πουφινάς, Γιώργος Φίλης, Πέτρος Μεσσής

Μετάφραση: Σταυρούλα Φαμελίτη

Η ύλη του βιβλίου επικεντρώνεται στη διαδικασία λήψης επενδυτικών αποφάσεων από την οπτική του διαχειριστή χαρτοφυλακίου, αποτυπώνοντας την τριβή των συγγραφέων στην ακαδημαϊκή διδασκαλία, καθώς και τη μακρά επαγγελματική εμπειρία τους στη διαχείριση εντολών πολλών δισεκατομμυρίων δολαρίων, στην εργασία με πραγματικούς πελάτες και στην επίλυση πραγματικών επενδυτικών προβλημάτων. Καλύπτονται με συστηματικό τρόπο οι βασικές συνιστώσες του κλάδου των επενδύσεων, η διαχείριση των σχέσεων με πελάτες, η κατανομή περιουσιακών στοιχείων, καθώς και η διαχείριση χαρτοφυλακίων μετοχών, σταθερού εισοδήματος, οι διεθνείς επενδύσεις, οι εναλλακτικές επενδύσεις, αλλά και η επίδραση του κόστους συναλλαγών και των φόρων. Η θεωρία συνοδεύεται από μελέτες περίπτωσης, εργασίες και παραδείγματα πραγματικών χαρτοφυλακίων που απαιτούν πρακτική εφαρμογή και συμβάλλουν στην κατανόηση και την εμπέδωση της ύλης. 


· Bernd W. Wirtz

Ψηφιακό επιχειρείν και ηλεκτρονικό εμπόριο

Γενική επιμέλεια: Λεωνίδας Ανθόπουλος

Επιμέλεια: Λεωνίδας Ανθόπουλος, Θεόδωρος Κοτσιλιέρης, Ηλίας Γουνόπουλος, Μάρκος Κουργιαντάκης, Στέλιος Τσαφαράκης, Γαρύφαλλος Φραγκίδης, Αναστασία Βουτυνιώτη, Εμμανουήλ Χουστουλάκης

Μετάφραση: Κατερίνα Μπασαγιάννη

Από τις αρχές του 21ου αιώνα, το ψηφιακό επιχειρείν έχει αποκτήσει όλο και μεγαλύτερη σημασία. Η ψηφιακή οικονομία χαρακτηρίζεται από τη σημαντική δυναμική και την ταχύτητα των αλλαγών της. Στο παρόν σύγγραμμα περιγράφονται η ψηφιακή οικονομία και η ψηφιακή επιχειρηματικότητα υπό αυτό το πρίσμα. Η ραγδαία ψηφιοποίηση πολλών τομέων της ζωής έχει οδηγήσει σε μια μετατόπιση προς τη σημερινή κοινωνία της πληροφορίας. Στα παιδαγωγικά χαρακτηριστικά του βιβλίου, μεταξύ άλλων, περιλαμβάνονται μαθησιακοί στόχοι στην αρχή κάθε κεφαλαίου για την κατανόηση της αντίστοιχης ύλης, καθώς και ερωτήσεις και θέματα για συζήτηση, που βοηθούν τους φοιτητές να εστιάσουν στα βασικά σημεία του κειμένου και ενθαρρύνουν την κριτική σκέψη.


OIKONOMIA


· Charles Van Marrewijk, Steven Brakman

Οικονομική ανάπτυξη: Αναπτυσσόμενες και αναδυόμενες οικονομίες

Επιμέλεια: Σπύρος Ρουκανάς, Βασίλειος Βλάχος, Σωτήρης Πετρόπουλος, Δημήτριος Καρκάνης

Μετάφραση: Στέλιος Κουφαδάκης

Το βιβλίο παρουσιάζει μια καινοτόμο οπτική στα οικονομικά της ανάπτυξης, ενσωματώνοντας γνώσεις από ένα ευρύ φάσμα επιστημονικών κλάδων. Ξεκινά με την αποτύπωση της τρέχουσας κατάστασης, με μια παρουσίαση της διαθεσιμότητας, της αξιοπιστίας και της ανάλυσης δεδομένων, καθώς και με μια ιστορική ανασκόπηση της βαθιάς επίδρασης των θεμελιωδών παραγόντων στην ανθρώπινη ευημερία. Στη συνέχεια, επικεντρώνεται στον ρόλο της ανθρώπινης αλληλεπίδρασης όσον αφορά τις ροές εμπορίου, κεφαλαίου και γνώσης, καθώς και τις συναφείς συνέπειες στους θεσμούς, τις συμβάσεις και τη χρηματοδότηση. Επίσης, αναδεικνύει τις διαφορές στις αναπτυξιακές διαδρομές των αναδυόμενων οικονομιών, με σκοπό να παρέχει την καλύτερη κατανόηση των εννοιών της ανάπτυξης και των Αναπτυξιακών Στόχων της Χιλιετίας. Ακόμα, βασική μέριμνα του τόμου είναι η σύνδεση της ανθρώπινης ανάπτυξης με ζητήματα όπως οι ανισότητες, η υγεία, η δημογραφία, η εκπαίδευση και η φτώχεια. Τέλος, η σύνδεση μεταξύ της γεωγραφικής θέσης και της ανθρώπινης αλληλεπίδρασης για τον καθορισμό της μελλοντικής ευημερίας.


ΣΤΑΤΙΣΤΙΚΗ


· Ιωάννης Ε. Λιβιέρης, Νίκη Κυριακίδου

Επαγωγική στατιστική και ανάλυση δεδομένων – Θεωρία, εφαρμογές και υλοποίηση με R και Python

Το βιβλίο καλύπτει συστηματικά την εισαγωγή στην πιθανότητα και τη στατιστική συμπερασματολογία, από τις θεμελιώδεις έννοιες της θεωρίας πιθανοτήτων έως τις σημαντικότερες διακριτές και συνεχείς κατανομές. Περιλαμβάνει ανάπτυξη του Κεντρικού Οριακού Θεωρήματος, μεθόδους πιθανοτικής δειγματοληψίας και δειγματοληπτικές κατανομές, με παράλληλη εξοικείωση του αναγνώστη με τα υπολογιστικά περιβάλλοντα R και Python. Ο πυρήνας του βιβλίου εστιάζει στη στατιστική συμπερασματολογία: σημειακή και διαστηματική εκτίμηση, έλεγχοι υποθέσεων για έναν και δύο πληθυσμούς, καθώς και Ανάλυση Διακύμανσης (ANOVA) με post-hoc αναλύσεις και εναλλακτικές μη παραμετρικές μεθόδους. Το υλικό συνδυάζει θεωρητική αρτιότητα με πρακτικές εφαρμογές από πεδία όπως η χρηματοοικονομική ανάλυση, η επιδημιολογία και ο έλεγχος ποιότητας.


ΘΕΤΙΚΕΣ ΕΠΙΣΤΗΜΕΣ


· Παναγιώτης Κουνάβης

Πανεπιστημιακή φυσική: Μηχανική – Ταλαντώσεις – Κύματα – Ηλεκτρομαγνητισμός – 2η έκδοση

Η πρωτοτυπία του συγγράμματος είναι η ενσωμάτωση στο κείμενο έγχρωμων γραφικών απεικονίσεων των φυσικών φαινομένων. Αποφεύγονται έτσι οι μακροσκελείς επεξηγήσεις, οι οποίες συχνά αποπροσανατολίζουν τη μελέτη. Στη νέα έκδοση, προστέθηκαν πέντε νέα κεφάλαια Μηχανικής. Έτσι, το σύγγραμμα περιλαμβάνει όλα τα βασικά κεφάλαια της Μηχανικής, μαζί με όλα τα κεφάλαια του Ηλεκτρομαγνητισμού που υπήρχαν ήδη στην 1η έκδοση. Στο τέλος του βιβλίου προστέθηκε το Κεφάλαιο 29, στο οποίο περιγράφονται οι αναθεωρημένες μονάδες του συστήματος SI που ισχύουν από το 2019. Ιδιαίτερα, περιγράφεται ο νέος ορισμός του κιλού που βασίζεται σε κβαντικά πρότυπα. Επιπλέον, στα υπάρχοντα κεφάλαια της 1ης έκδοσης έγιναν αρκετές προσθήκες-βελτιώσεις, ενώ αντικαταστάθηκαν οι ανακεφαλαιώσεις με πλήρως γραφική παρουσίασή τους, διευκολύνοντας την επανάληψη. Τέλος, βελτιώθηκαν πολλά γραφήματα και παραδείγματα και προστέθηκαν νέα πειράματα, προβλήματα και ασκήσεις. 


ΚΟΙΝΩΝΙΟΛΟΓΙΑ


· Diana Kendall

Η κοινωνιολογία στην εποχή μας

Επιμέλεια: Χριστίνα Ουζούνη, Νίκος Φωτόπουλος, Δημήτρης Παρσάνογλου, Στέλλα Π. Παπαμιχαήλ

Μετάφραση: Σοφία Τρομάρα

Το παρόν βιβλίο έχει χρησιμοποιηθεί για περισσότερες από δύο δεκαετίες στις αίθουσες διδασκαλίας κολεγίων και πανεπιστημίων στις Ηνωμένες Πολιτείες, στον Καναδά και σε άλλες χώρες. Η παρούσα έκδοση (12η αμερικανική) εστιάζει στην κοινωνική αλλαγή και στους τρόπους με τους οποίους η πολιτική, η υγεία (ιδιαίτερα η παγκόσμια πανδημία COVID-19), τα μέσα ενημέρωσης (μέσα κοινωνικής δικτύωσης) και διάφορες άλλες μορφές τεχνολογίας (διευκόλυνση της απομακρυσμένης αλληλεπίδρασης) αναπόφευκτα επιφέρουν νέους τρόπους ζωής, αλληλεπίδρασης με άλλους ή διεκπεραίωσης των καθημερινών μας δραστηριοτήτων και εργασιών. Επίσης, δίνεται έμφαση σε θέματα που εκτείνονται από τις αναπαραστάσεις της λαϊκής κουλτούρας και την κοινωνική δικτύωση, έως πολύ σοβαρότερα ζητήματα της εποχής μας, όπως π.χ. οι κοινωνικές επιπτώσεις μαζικών φυσικών και ανθρώπινων καταστροφών, η βία των όπλων, ο ρατσισμός, οι πολιτικές αναταραχές και ο πόλεμος. Οι φοιτητές μαθαίνουν τον τρόπο με τον οποίο η κοινωνιολογία δεν αποτελεί μόνο μια συλλογή εννοιών και θεωριών, αλλά και ένα πεδίο που μπορεί να επιφέρει τη διαφορά στη ζωή τους, στην κοινότητά τους και στον κόσμο γενικότερα. 


· Θεόδωρος Κουτρούκης

Ναζισμός και εργατικά συνδικάτα – Μια ανάρμοστη σχέση

Το βιβλίο επιχειρεί να καταδείξει ότι ο ναζισμός δεν ήταν μια «εναλλακτική» νεωτερικότητα, αλλά η ίδια η εξέγερση κατά της νεωτερικότητας· η κήρυξη πολέμου εναντίον του Λόγου του διαφωτισμού και της δημόσιας χρήσης του, των αρχών του τυπικού φιλελεύθερου κράτους δικαίου, των δικαιωμάτων του ανθρώπου και του πολίτη, της εκκοσμίκευσης. Η αιμοσταγής δυστοπία του «νέου ανθρώπου» που επαγγελλόταν ο ναζισμός υπαγορευόταν από την αξίωση της κάθαρσης του «σάπιου σώματος» της δημοκρατίας μέσω της λατρείας μιας εθνικής κοινότητας, από την απαξίωση του 1789, και από τη νεκρανάσταση μιας καρικατούρας του προνεωτερικού κόσμου του μύθου και της φύσης, η οποία εδραζόταν στο καλτ του αίματος και της φυλής, στην άνευ όρων και ορίων υποταγή στο αλάθητο του «αρχηγού» και σε έναν απάνθρωπο φανατισμό.

(Από τον πρόλογο του βιβλίου)


ΜΕΘΟΔΟΛΟΓΙΑ ΕΡΕΥΝΑΣ


· Γιώργος Τσιώλης

Η ποιοτική έρευνα στις κοινωνικές επιστήμες – Επιστημολογική θεμελίωση, σχεδιασμός, ερευνητικές πρακτικές

Στο βιβλίο παρουσιάζεται η ποιοτική έρευνα στις κοινωνικές επιστήμες ως μια «περιπέτεια»: μια δημιουργική διαδικασία κατά την οποία ο ερευνητής ή η ερευνήτρια λαμβάνει διαρκώς αποφάσεις που εμπεριέχουν ρίσκο. Ο ερευνητικός σχεδιασμός συνδέεται με την επιστημολογική θεμελίωση της ποιοτικής έρευνας στις ποικίλες εκδοχές της ερμηνευτικής παράδοσης. Με την αξιοποίηση παραδειγμάτων, παρουσιάζονται όλα τα στάδια της ερευνητικής διαδικασίας: από τον εντοπισμό του ερευνητικού προβλήματος και τη διατύπωση των ερωτημάτων έως την πρόσβαση στο πεδίο, την παραγωγή δεδομένων και τις διαφορετικές αναλυτικές πρακτικές. Δίνεται, επίσης, έμφαση στην ερευνητική δεοντολογία, στα κριτήρια ελέγχου ποιότητας και στις δυνατότητες γενίκευσης στην ποιοτική έρευνα. Στο Επίμετρο του βιβλίου παρουσιάζονται οι βασικές λειτουργίες του λογισμικού ανάλυσης ποιοτικών δεδομένων NVivo 15 και αναδεικνύεται πώς αυτές μπορούν να αξιοποιηθούν υποστηρικτικά στην αναστοχαστική θεματική ανάλυση.


